text: Købmænd afhængige af lokale borgergrupper
  22 september 2015 kl. 20.42
  Ude på landet må købmændene kæmpe for at overleve, og hos dagligvarekoncernen Dagrofa oplever man, at lokale borgergrupper ofte må træde til.
  For små købmandsbutikker på landet er lokal opbakning vejen frem - også når banken har smækket kassen i.
  - Det er generelt svært at få finansieret dagligvarebutikker i Danmark, siger Lennart Ladefoged, chefrådgiver hos dagligvarekoncernen Dagrofa, til TV SYD.
  TV SYD har tirsdag sat fokus på købmanden i Nustrup, Peter Bjørnskov, der snart må dreje nøglen om, fordi banken siger nej til at sælge butikken. Også selv om en interesseret køber har meldt sig på banen. Det har fået borgerne i Nustrup til at gå sammen om at redde butikken.
  Og eksemplet er langt fra enestående, fortæller Lennart Ladefoged:
  - Vi oplever på landsplan en stor interesse fra borgergrupper, der henvender sig for at redde deres lokale købmandsbutik. Mange steder bliver der arbejdet på at få noget stablet på benene uden om banken, siger han.
  Han peger på, at der især i de mindre lokalsamfund er en tendens til, at folk vil gå langt for at redde byens købmand.
  